《白水河观瀑》
清代·叶在琦

截坂卧芳甸，蓄势停奔泉。寻源极窈窕，凿坎客盘旋。

朝阳漱六英，颢气流芳鲜。岩石迸玉色，洗髓无岁年。

冰绡皓以张，缟带扬风前。玉佩长陆离，双垂若斗妍。

深潭染浓碧，嘘沫浮云烟。琴筑厉高响，细涧收么弦。

触耳听已莹，旷想心冷然。风尘有倦思，盘陀净可眠。

濯发散高咏，秀撷天台篇。

作者简介：叶在琦，字肖韩，号稚愔，闽县人。光绪丙戌进士，改庶吉士，授检讨，历官御史。有《稚愔诗钞》。